text: Hospitalsudstyr for 5 mio. kr. stjålet
  12 november 2012 kl. 13.13
  Hospitalsudstyr for fem millioner kroner er i weekenden stjålet på Kolding Sygehus. Det drejer sig om udstyr til undersøgelser af mavesæk og tyktarm. Tyveriet betød, at ti patienter fik undersøgelser aflyst eller flyttet.
  - Det er usandsynligt, at udstyret kan afsættes her i landet, siger overlæge Lynge Kirkegaard, Anæstesiologisk Afdeling til TV SYD. Det kan kun bruges af folk, som laver den type undersøgelser. 
  Lynge Kirkegaard oplyser, at undersøgelser af mave og tyktarm også lavet på privathospitaler i Danmark.
  - Men jeg vil formode, at udstyret kun kan afsættes udenlands, f.eks. i Østeuropa, siger han.
  
  Vidste hvad de gik efter
  - Det har været folk der vidste, hvad de havde med at gøre. Udstyret er fjernet fra tørreskabene uden der er sket skader, og de har også fjernet, alt det tilbehør, der skal bruges til udstyret ? slanger, ventiler, rengøringsmidler til vedligeholdelse osv., forklarer ledende overlæge Lynge Kirkegaard.
  
  Aflysninger
  - Det var en meget ubehagelig overraskelse for personalet, da de mødte ind mandag morgen og kunne konstatere at skabene, hvor udstyret plejer at være, var gabende tomme. 
  - Men endnu værre er det selvfølgelig for de patienter, som i dag har fået aflyst deres undersøgelser. Vi har været nødt til at aflyse ti undersøgelser i dag og ti i morgen. Men alle de hastende undersøgelser af patienter med mistanke om cancer bliver gennemført med lånt udstyr fra Vejle og Aabenraa, udtaler overlægen.
  Undersøgelser, hvor der er mistanke om kræft, skal gennemføres inden 48 timer, har Region Syddanmark lovet.
  
  Kameraer op
  Foruden det specielle undersøgelsesudstyr er der stjålet et ultralydsapparat, som bruges når der skal læges lokalbedøvelse. 
  Tyveriet er sket i løbet af weekenden, hvor afdelingen er lukket. Kolding sygehus har allerede i dag sat kameraer op på afsnittet. 
  Det er ikke første gang at afdelingen er blevet bestjålet. For et par år siden blev en respirator stjålet. 
  Tyvene har haft god tid til at stjæle udstyret. Dagkirurgisk afsnit er lukket fra fredag eftermiddag til mandag morgen.
  